A stadiont kifejezetten az 1999-es atlétikai világbajnokságra építették, tervezője a "Cruz y Ortiz" építésziroda volt. Felavatására 1999. május 5-én került sor egy Spanyolország és Horvátország közötti barátságos labdarúgó-mérkőzéssel: itt a hazaiak 3–1-es győzelmet arattak. Ezek után az volt a terv, hogy a jövőben Sevilla mindkét nagy csapata, a Sevilla FC és a Real Betis is ide költözik, azaz ezt a stadiont használják majd hazai pályaként, ahogy az olasz AC Milan és Internazionale is osztozik a San Sirón. Az összeköltözés végül nem valósult meg, bár a Sevilla FC már nagyon közel járt hozzá, ugyanis abban reménykedtek, a régi saját stadion, az Estadio Ramón Sánchez-Pizjuán eladása segíthet pénzügyi nehézségeik megoldásában. 2003. április 27-én egy alkalommal már pályára is léptek hazai csapatként a La Cartujában (a vendég Real Madrid 1–3-ra győzött), de végül José Antonio Reyes Arsenalnak történő eladásával rendeződtek a gazdasági problémák, és így nem volt szükség a költözésre. Később a Betis is szerepelt néhányszor ebben a stadionban: 2007-ben kettő, 2009-ben egy alkalommal: utóbbin azért, mert az egyik korábbi (Athletic Bilbao elleni) mérkőzésükön a szurkolók üvegeket dobáltak a pályára, és ezért a klub eltiltást kapott a saját stadionja használatától.